Prof. Daleen Kruger - Skool vir Musiek
Sy sit haar musiekstudies voort aan die destydse PU vir CHO en behaal die volgende kwalifikasies: BMus, HOD(G), Diploma vir Kerkorreliste (DKO), BMus Honn, MMus (almal met lof). Daleen verwerf ook die UOLM en UVLM (orrel) van UNISA.
Vanaf 1981-85 studeer aan die Schola Cantorum Basiliensis (Basel, Switserland) met spesialisasie in orrel, klawesimbel, clavichord, Barokuitvoeringspraktyk, historiese orrelmetodiek, continuo-spel en stemmingsmetodes. Haar dosent is Jean-Claude Zehnder maar sy woon ook talle meestersklasse en kursusse by oa deur Luigi Tagliavini, Harald Vogel, Daniel Roth en andere. Gedurende hierdie tydperk tree sy in talle konserte op in Switserland, Duitsland, Italië en Groot-Brittanje as sangsolis en orrelis.
Met haar terugkeer na Suid-Afrika in 1985 word sy aangestel as lektor aan die Tegniese Kollege in Rustenburg waar sy orrel, sang en klavier onderrig. In hierdie tyd voltooi sy haar D Mus-graad aan die Universiteit van Pretoria olv Prof Wim Viljoen. Die tema van haar proefskrif was “ Die orrelmusiek van die Galante periode met spesifieke verwysing na die Bach-leerlinge.” Sy gee ook deeltyds klas aan die UP in orrel en musiekteorie.
In 1993 word sy aangestel as senior-lektor by die Noordwes-Universiteit se Potchefstroom Kampus. Sy doseer musiekgeskiedenis, orrel, orrelmetodiek en behartig verskeie nagraadse modules en tree as studieleier op vir M- en D-studente. Op M-vlak doseer sy vakke soos kerkmusiekgeskiedenis en himnologie. Haar nagraadse studente werk hoofsaaklik op temas uit die hedendaagse kerkmusiek. Sy is in 2002 bevorder tot medeprofessor aan die Skool vir Musiek van die NWU.
As kerkmusicus is Daleen Kruger al meer as 40 jaar aktief as kerkorrelis in verskeie gemeentes. Tans is sy orrelis van die NG Gemeente Eerste Vesting in Potchefstroom. Sy is sedert die stigtingsjare van SAKOV ‘n aktiewe lid. Sy was oa streekverteenwoordiger vir Noordwes en dien onderskeidelik as sekretaris, ondervoorsitter en voorsitter in die Bestuur. Sy het by talle streekbyeenkomste as aanbieder opgetree oor ‘n wye reeks onderwerpe wat insluit die profiel en taak van die kerkorrelis, repertorium vir die erediens, gemeentesangbegeleiding ens. Sy lewer oa die Gawie Cillié-gedenklesing in Windhoek 2008 by die AJV oor die lewe en werk van Pieter van der Westhuizen.
Vanaf 1994 tot met die voltooiing van die Liedboek (2001) was Daleen ‘n lid van Hersieningskommissie vir die Psalms as afgevaardigde van die NG Kerk. Tans is sy ‘n lid van die taakgroep VONKK van die NG Kerk wat hom besig hou met die ontwikkeling van nuwe klassieke kerkliedere.
As konsertorrelis het Daleen talle konserte in Suid-Afrika en die buiteland gespeel. Sy tree oa op in Berlyn, Basel, Utrecht, Brussels en Praag in Europa en hier ter plaatse in Robertson, Port Elizabeth, Pretoria, Humansdorp ensovoorts. Sy het verder ook in talle konserte met vooraanstaande kore soos die Drakensberg Seunskoor opgetree as gasorrelis en begeleier in die uitvoering van werke soos Mozart se Requiem en die Chichester Psalms van Bernstein.
As musiekwetenskaplike doen sy navorsing in die historiese orrelkuns en hedendaagse kerkmusiek. Sy woon dan ook in hierdie verband talle nasionale en internasionale kongresse by waartydens sy voordragte lewer. Sy het pas teruggekeer van Amsterdam, Nederland, waar sy vir die derde maal ‘n referaat gelewer het by die Kongres van die Internationale Arbeitsgemeinschaft für Himnology. Sy is ook ‘n lid van hierdie instansie.
Daleen Kruger het wyd gepubliseer in nasionale en internasionale vaktydskrifte en ander joernale. Die artikels dek ‘n wye spektrum van onderwerpe en sluit in aspekte van vroeë orrelmusiek, vroue orreliste en tendense in die kerkmusiek in. Sy het ook in die Musiekleier gepubliseer – meesal oor onderwerpe rakende hedendaagse kerkmusiek in Suid-Afrika. Sy is ook lid van verskeie vakverenigings soos SASRIM, SAKOV, RSCM, IAH en die Hymn Society of Northern America
Daleen was ook medewerker en mede-redakteur vir verskeie van SAKOV se Jaarprojekte soos bv Inleidings en Harmonisasies Vol. 1 en 3, Feesbundel (2010) en Erediensmusiek 2012 en 2013. Van haar orrelverwerkings is gepubliseer in Nuwe inleidings, harmonisasies, naspele en verwerkings vir die Liedboek van die kerk, vol 1 en 2 van SAKOV. Daar verskyn ook van haar orrelverwerkings in SAKOV se Feesbundel (2010) en in 2013 se projekbundel Erediensmusiek. In 2012 publiseer sy 12 Vereenvoudigde inleidings en harmonisasies wat gemik is op kerkorreliste met min ervaring.
Daleen Kruger tree ook gereeld op as eksterne moderator en eksaminator vir verskeie universiteite. Sy beoordeel ook by kunsfeeste en kompetisies soos bv die ATKV se Musiq kompetisie. Sy het ook as dosent opgetree by dionlangse UNISA Orrelsimposiums.
Die handhawing van ‘n hoë standaard tov kerkmusiek in Suid-Afrika lê vir Daleen na aan die hart. Sy het nie net haar navorsing hierop gerig nie maar oor talle jare heen orrelstudente opgelei, veral ook met die oog op diens as kerkorreliste.
Fakulteit: : Lettere en wysbegeerte - Skool vir Musiek